Kunlunbjerget

**Kunlunbjerget** er det sted, hvor sjælene fra mennesker, der ikke tror, at døden er afgørende, bliver reinkarneret i en ny krop og sendes tilbage til jorden. Hvilken krop man får bestemmes af, hvordan man har opført sig i sit tidligere liv, og derfor genfødes visse personer som dyr. Kunlunbjerget findes et sted blandt det komplekse system af trapper, som forbinder alle dødsrigerne. Kunlun er i kinesisk mytologi navnet på et mytologisk bjerg eller bjergkæde, hvor mange vigtige begivenheder i mytologien har fundet sted. Det er dog ikke nævnt i nogle af myterne, at mennesker genfødes der. Den rolle tilskrives normalt Diyu, det kinesiske helvede. Ifølge taoistiske doktriner er Kunlun hjemsted for udødelige væsener og et paradis.

## Mytologisk baggrund

*Kunlun* (traditionelt kinesisk: 崑崙; simplificeret kinesisk: 昆仑; pinyin: *Kūnlún*; Wade–Giles: *K'un-lun*), eller *Kunlun Shan* er et bjerg eller bjergkæde i kinesisk mytologi, et vigtigt symbol, der repræsenterer *axis mundi* (den centrale verdensakse eller en forbindelse mellem Himlen og Jorden) og guddommelighed. Oprindeligt var *Kunlun* navnet på et mytisk bjerg, som mentes at befinde sig nordvest for Kina og at udgøre et bindeled mellem universets livgivende centrum i Karlsvognen og dødsriget under bjerget. Den første, der besøgte bjerget var, ifølge legenderne, kong Mu (976-922 fvt) fra Zhou-dynastiet. Der fandt han formodentlig Jadepaladset som tilhører Den Gule Kejser, den kinesiske kulturs mytiske fader, og mødte Hsiwangmu (Xiwangmu), 'Den Vestlige Åndemoder', som normalt omtales som 'Den Vestlige Dronningemoder', som var genstand for en gammel religiøs kult, der nåede sit højdepunkt i Han-dynastiet, og hun skulle formodentlig have haft sin mytiske bolig i disse bjerge. Ordet *Kunlun* er etymologisk forbundet med *Hundun*, som står for kaos, dvs. skabelsens udgangspunkt, og i daoistisk mytologi fremstilles bjerget som en art paradisisk have, hvor Xiwangmu ('Den Vestlige Dronningemoder') er omgivet af fabeldyr og udødelige, og hvor der gror ferskner, som kan give udødelighed.

Det mytologiske *Kunlun* er delvist baseret på Kailash-templet og delvist på de virkelige Kunlunbjerge på det Tibetanske Plateau. Forskellige steder på *Kunlun* er blevet omtalt og givet i de forskellige legender, myter og halvhistoriske beretninger, hvor det/de optræder. Disse beretninger beskriver typisk Kunlun som bolig for forskellige guder og gudinder, og nogle gange som hjem for sagnomspundne planter og mytiske skabninger. Mange vigtige begivenheder i kinesisk mytologi har fundet sted på Kunlun.

Selv om Kunlun optræder som et sted for reinkarnation for mennesker i *Den Store Djævlekrig*, er det ikke nævnt i myterne omkring bjerget/bjergene, at det skulle ske på Kunlun. I stedet tror man i kinesisk folkereligion på, at mennesker kommer til et helvede kaldet "Diyu" (kinesisk: 地獄), når de dør. Diyu er et dødsrige eller underverden og består af flere forskellige helveder eller helvedsdomstole, som hver ligger dybere end de andre. Antallet af helveder varierer fra myte til myte, men der er sædvandligvis 10. Hvert helvede er regeret af sin egen dommer, en konge, som også anses for at være en gud. Nogle tror, at de retskafne mennesker får lov at krydse over broer af guld og sølv, hvor de når til et paradis, mens forbrydere bliver straffet i helvede. Sjælene fra menneskene bliver straffet i ét helvede, hvorefter de bliver sendt videre til det næste helvede efter noget tid. Ifølge de fleste kilder bliver man reinkarneret efter det 10. helvede, men først skulle sjælene drikke af en magisk eliksir, the, eller spise af en magisk suppe (afhængig af versionen af myten), som får sjælen til at glemme sit tidligere liv, og så sendtes den af det 10. helvedes konge, som normalt ansås som værende Zhuanlun (轉輪王), videre til sjælens genfødsel. Hvordan genfødslen finder sted, og hvor, vides ikke med sikkerhed. Nogle mener, at sjælene går gennem 'Reinkarnationshjulet' Samsara, og kommer ud af det med en ny skikkelse, hvorefter de bliver født på jorden. Andre, at de satte sig på hjulet og blev genfødt. Samsara er et koncept hentet fra buddhisme, men der er det dog normalt tænkt på som et metaforisk hjul, snarere end et fysisk eksisterende ét, der symboliserer den evige cyklus og gentagelse af sjælens genfødsel. Der findes også andre versioner af myten om genfødslen i Diyu, så som at sjælen bliver skubbet ned fra en bro og ned i en flod, hvor de skylles væk mod deres nye liv. Et gennemgående koncept er dog, at sjælen bliver født enten som menneske igen, eller som et dyr, alt efter, hvordan de har opført sig i livet. Man kunne således blive født ind i et liv, der var let og komfortabelt, eller et, der var fyld tmed sorg og lidelse.

## Referencer

1. ↑ Kenneth Bøgh Andersen. *Dødens terning*. Høst & Søn. 2007.